SET สัปดาห์หน้าไซด์เวย์เน้นกลุ่มก่อสร้างเป็นหลัก
โบรกฯแนะการลงทุนสัปดาห์หน้าจับตาการหารือมาตรการภาษีอสังหาริมทรัพย์ และการลงทุนมูลค่าราว 2 แสนลบ.ในส่วนรถไฟฟ้า 3 สาย ชมพู เหลือง และน้ำเงินส่วนต่อขยาย ซึ่งเป็นจิตวิทยาบวกเพิ่มเติมต่อกลุ่มก่อสร้าง คาดหนุน SET sideway up ในกรอบแนวต้าน 1,364/1,371จุด และแนวรับ 1,337/1,330 จุด
4 ต.ค. 2558

Technical Weekly: by Capital Nomura Securities (Thailand)
 
สัปดาห์ที่ผ่านมา Fund Flow ไหลออกจากเอเชีย (TIPs + North Asia) เป็นสัปดาห์ที่ 2 ติดต่อกัน แต่แรงขายเริ่มชะลอลง หลังสัญญาณเศรษฐกิจจีนออกมาเชิงบวกเล็กๆ ส่วนตัวเลข PMI ดีกว่าคาด ผสานกับ PMI ของสหรัฐ และ ยุโรปออกมาดี อาจช่วยหนุนแรงซื้อกลับในสินทรัพย์เสี่ยงเอเซียในช่วงปลายสัปดาห์
ด้านฝ่ายวิจัย คาดว่าจากนี้ไปภาพรวมการลงทุนจะให้น้ำหนักต่อตัวเลขเศรษฐกิจโลกที่ฟื้นตัวหรือชะลอตัวน้อยกว่าคาด เป็นภาพบวกต่อสินทรัพย์เสี่ยงมากกว่าความกังวลต่อภาวะดอกเบี้ยขาขึ้นของสหรัฐ (ฝ่ายวิจัยให้โอกาส 50% ที่ FED จะขึ้นดอกเบี้ยครั้งแรกในเดือน ธ.ค. 2558 และให้โอกาส 45% จะเลื่อนไปปี 2559)
อย่างไรก็ตาม แนวโน้มค่าเงินเอเชียที่ยังคงอ่อนค่าเฉลี่ย 1.23% จากสัปดาห์ก่อน แม้ค่าเงินบาทจะเริ่มอ่อนค่าลงน้อยกว่ากลุ่ม 0.97% จากสัปดาห์ก่อน (เป็นรองแค่ค่าเงินสิงคโปร์ และมาเลเซีย ที่อ่อนค่า 0.32% และ 0.46% ตามลำดับ) ยังเป็นจิตวิทยาลบต่อทิศทางการลงทุนที่ต้องจับตาต่อเนื่อง
ขณะที่การขับเคลื่อนเศรษฐกิจภายในประเทศคงเป็นปัจจัยสำคัญที่ค่อยๆ ฟื้นความเชื่อมั่น โดยสัปดาห์หน้าให้จับตาการหารือมาตรการภาษีอสังหาริมทรัพย์ และการลงทุนมูลค่าราว 2 แสนล้านบาทผ่าน PPP (การร่วมทุนรัฐและเอกชน) ในส่วนรถไฟฟ้า 3 สาย ชมพู เหลือง และน้ำเงินส่วนต่อขยาย ที่ชะลอมาจากช่วงก่อนหน้า
นอกจากนี้หลังรถไฟรางคู่คลอง 19-แก่งคอย ผ่านช่วงการยื่นซอง และรอประกาศผู้ผ่านคุณสมบัติในวันที่ 26 ต.ค.ทางการเตรียมขายซองรถไฟรางคู่อีก 1 เส้นทาง จิระ-ขอนแก่น ในสัปดาห์นี้วันที่ 5-9 ต.ค. 2558 ก่อนกำหนดยื่นซอง 3 พ.ย. 2558 เป็นจิตวิทยาบวกเพิ่มเติมต่อกลุ่มก่อสร้าง คาดจะช่วยหนุน SET sideway-sideway up ในกรอบแนวต้าน 1,364/1,371จุด และแนวรับ 1,337/1,330 จุด
 
&lt;&lt; คลิ๊กเพื่ออ่านรายละเอียด &gt;&gt;